               EURÓPSKA KOMISIA
            V Bruseli5. 8. 2020
            COM(2020) 357 final
            2020/0164(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie zaujať na zasadnutí Výboru pre pridruženie v zložení pre otázky obchodu zriadeného Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o aktualizáciu prílohy XIII (Aproximácia právnych predpisov upravujúcich colnú oblasť) k dohode

               DÔVODOVÁ SPRÁVA

               1.Predmet návrhu

               Predkladaný návrh sa týka rozhodnutia Rady o pozícii, ktorú má Únia zaujať vo Výbore pre pridruženie v zložení pre otázky obchodu v súvislosti s aktualizáciou prílohy XIII (Aproximácia právnych predpisov upravujúcich colnú oblasť) ku kapitole 5 týkajúcej sa uľahčení v rámci colnej oblasti a obchodu Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej.

               2.Kontext návrhu

               2.1.Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

               Cieľom Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) je prispieť k postupnej hospodárskej integrácii a prehĺbeniu politického pridruženia medzi Gruzínskom a Európskou úniou (ďalej len „zmluvné strany“). Dohoda nadobudla platnosť 1. júla 2016.

               2.2.Výbor pre pridruženie

               Výbor pre pridruženie je orgán zriadený dohodou, ktorý má podľa článku 408 ods. 3 dohody právomoc prijímať rozhodnutia v prípadoch vymedzených v tejto dohode a v oblastiach, v ktorých naň Rada pre pridruženie delegovala svoje právomoci. Uvedené rozhodnutia sú pre zmluvné strany záväzné, pričom zmluvné strany prijmú náležité opatrenia potrebné na ich vykonanie.

               Ako sa stanovuje v článku 408 ods. 4 dohody, Výbor pre pridruženie sa zíde v zložení pre otázky obchodu s cieľom riešiť všetky otázky obchodu a obchodné záležitosti uvedené v hlave IV dohody. Ako sa uvádza v článku 1 ods. 4 rokovacieho poriadku Výboru pre pridruženie a podvýborov (ďalej len „rokovací poriadok“), Výbor pre pridruženie v zložení pre otázky obchodu sa skladá z vyšších úradníkov Európskej komisie a Gruzínska, ktorí sú zodpovední za otázky obchodu a záležitosti súvisiace s obchodom. Zástupca Európskej komisie alebo Gruzínska zodpovedný za obchod a záležitosti súvisiace s obchodom vykonáva funkciu predsedu Výboru pre pridruženie v zložení pre otázky obchodu v súlade s článkom 1 ods. 4 prílohy II k rozhodnutiu Rady pre pridruženie medzi EÚ a Gruzínskom č. 1/2014
                  1
               . Na zasadnutiach sa takisto zúčastňuje zástupca Európskej služby pre vonkajšiu činnosť.

               Podľa článku 408 ods. 3 dohody a článku 11 ods. 1 rokovacieho poriadku Výbor pre pridruženie prijíma svoje rozhodnutia na základe vzájomnej dohody medzi zmluvnými stranami a po ukončení príslušných vnútorných postupov. Každé rozhodnutie alebo odporúčanie podpisuje predseda Výboru pre pridruženie a overujú tajomníci Výboru pre pridruženie.

               3.Pozícia, ktorá sa má zaujať v mene Únie

               3.1.Pripravované akty Výboru pre pridruženie

               V tomto návrhu rozhodnutia Rady sa stanovuje pozícia Únie k rozhodnutiu, ktoré sa má zaujať vo Výbore pre pridruženie zriadenom dohodou v súvislosti s aktualizáciou prílohy XIII (Aproximácia právnych predpisov upravujúcich colnú oblasť) ku kapitole 5 týkajúcej sa uľahčení v rámci colnej oblasti a obchodu.

               Akt, ktorý má Výbor pre pridruženie v zložení pre otázky obchodu prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 408 ods. 3 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej.

               Aktualizácia prílohy XIII je potrebná s cieľom zohľadniť vývoj acquis Únie, ku ktorému došlo v colnej oblasti od novembra 2013, keď boli ukončené rokovania o dohode. Návrh je v súlade so záväzkami zmluvných strán stanovenými v článkoch 406 a 418 dohody.

               Tento návrh je v súlade s ostatnými vonkajšími politikami Únie, najmä európskou susedskou politikou a politikou rozvojovej spolupráce vo vzťahu ku Gruzínsku, a dopĺňa ich.

               Obchodné a s obchodom súvisiace ustanovenia dohody boli predmetom posudzovania vplyvu ex ante v roku 2008, po ktorom nasledovalo posúdenie vplyvu na udržateľnosť obchodu vykonané GR Komisie pre obchod v roku 2012
                  2
               , pričom výsledky oboch posúdení sa využili v procese rokovaní o dohode DCFTA (prehĺbená a komplexná dohoda o voľnom obchode). V uvedenej štúdii o hospodárskej uskutočniteľnosti, všeobecnom hospodárskom vplyve a dôsledkoch dohody o voľnom obchode medzi Európskou úniou a Gruzínskom z apríla 2008 sa potvrdilo, že vykonávanie obchodných a s obchodom súvisiacich ustanovení nebude mať negatívny vplyv na Úniu, jej acquis alebo jej politiky a zároveň rozšíri pozitívny vplyv na hospodársky rozvoj v Gruzínsku. Návrh nemá žiadny negatívny vplyv na hospodársku, sociálnu alebo environmentálnu politiku Únie.

               Na dohodu sa v tejto fáze nevzťahujú postupy Programu regulačnej vhodnosti a efektívnosti (REFIT), nevyplývajú z nej nijaké náklady pre malé a stredné podniky Únie a ani nepredstavuje nijaký problém z hľadiska digitálneho prostredia.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“.

               4.1.2.Uplatnenie na tento prípad

               Výbor pre pridruženie je orgán zriadený dohodou, konkrétne Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej. Podľa článku 408 ods. 4 dohody sa Výbor pre pridruženie schádza v zložení pre otázky obchodu s cieľom riešiť všetky otázky obchodu a obchodné záležitosti uvedené v hlave IV dohody.

               V článku 406 ods. 3 dohody sa stanovuje, že Rada pre pridruženie má právomoc aktualizovať alebo zmeniť prílohy k uvedenej dohode. Podľa článku 408 ods. 2 dohody Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia. Rada pre pridruženie delegovala právomoc aktualizovať alebo zmeniť určité prílohy súvisiace s obchodom na Výbor pre pridruženie v zložení pre otázky obchodu svojím rozhodnutím č. 3/2014 zo 17. novembra 2014.

               Akty, ktoré má Výbor pre pridruženie prijať, predstavujú akty s právnymi účinkami. Pripravované akty budú záväzné pre zmluvné strany v súlade s článkom 408 ods. 3 dohody. Pripravovaný akt nedopĺňa ani nemení inštitucionálny rámec dohody. Preto sa pozícia Únie vo Výbore pre pridruženie v zložení pre otázky obchodu EÚ a Gruzínska musí stanoviť v súlade s článkom 218 ods. 9 ZFEÚ.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2. Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa prijíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavným cieľom a obsahom pripravovaných aktov je uľahčenie obchodu medzi zmluvnými stranami aktualizáciou prílohy XIII (Aproximácia právnych predpisov upravujúcich colnú oblasť) ku kapitole 5 týkajúcej sa uľahčení v rámci colnej oblasti a obchodu hlavy IV dohody, ktorá sa týka obchodu a záležitostí súvisiacich s obchodom. Pripravovaný akt teda patrí do rozsahu pôsobnosti spoločnej obchodnej politiky uvedenej v článku 207.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Výboru pre pridruženie v zložení pre otázky obchodu sa zmení dohoda, je vhodné ho po prijatí uverejniť v Úradnom vestníku Európskej únie.

               2020/0164 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie zaujať na zasadnutí Výboru pre pridruženie v zložení pre otázky obchodu zriadeného Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o aktualizáciu prílohy XIII (Aproximácia právnych predpisov upravujúcich colnú oblasť) k dohode

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) bola uzavretá Úniou rozhodnutím Rady 2014/494/EÚ a nadobudla platnosť 1. júla 2016.

               (2)Podľa článku 406 ods. 3 dohody Rada pre pridruženie má právomoc aktualizovať alebo zmeniť prílohy k dohode.

               (3)Podľa článku 408 ods. 2 dohody Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia.

               (4)Podľa článku 1 rozhodnutia Rady pre pridruženie č. 3/2014 zo 17. novembra 2014 Rada pre pridruženie delegovala právomoc aktualizovať alebo zmeniť prílohy k dohode, ktoré sa týkajú okrem iného kapitoly 5 (Uľahčenia v rámci colnej oblasti a obchodu) hlavy IV (Obchod a záležitosti súvisiace s obchodom) dohody, na Výbor pre pridruženie v zložení pre otázky obchodu, pokiaľ v kapitole 5 neexistujú osobitné ustanovenia týkajúce sa aktualizácie alebo zmeny uvedenej prílohy.

               (5)Výbor pre pridruženie v zložení pre otázky obchodu má na svojom nadchádzajúcom zasadnutí prijať rozhodnutie týkajúce sa aktualizácie prílohy XIII (Aproximácia právnych predpisov upravujúcich colnú oblasť) ku kapitole 5 (týkajúcej sa uľahčení v rámci colnej oblasti a obchodu) dohody.

               (6)Je vhodné stanoviť pozíciu, ktorá sa má zaujať v mene Únie vo Výbore pre pridruženie v zložení pre otázky obchodu, keďže pripravované rozhodnutie bude pre Úniu záväzné,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie na zasadnutí Výboru pre pridruženie v zložení pre otázky obchodu EÚ – Gruzínsko, ktorou sa aktualizuje príloha XIII (Aproximácia právnych predpisov upravujúcich colnú oblasť), pokiaľ ide o uľahčenia v rámci colnej oblasti a obchodu, je založená na návrhu pripojenom k tomuto rozhodnutiu.

               Článok 2

               Rozhodnutie Výboru pre pridruženie v zložení pre otázky obchodu sa po jeho prijatí uverejní v Úradnom vestníku Európskej únie.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 321, 5.12.2015, s. 60 – 69.

                     (2)

                        https://ec.europa.eu/trade/policy/policy-making/analysis/policy-evaluation/sustainability-impact-assessments/.

    ---documentbreak---

               EURÓPSKA KOMISIA
            V Bruseli5. 8. 2020
            COM(2020) 357 final
            PRÍLOHA
            k
            návrhu rozhodnutia Rady
            o pozícii, ktorá sa má v mene Európskej únie zaujať na zasadnutí Výboru pre pridruženie v zložení pre otázky obchodu zriadeného Dohodou o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, pokiaľ ide o aktualizáciu prílohy XIII (Aproximácia právnych predpisov upravujúcich colnú oblasť) k dohode

               DOPLNOK

               Rozhodnutie Výboru pre pridruženie v zložení pre otázky obchodu EÚ a Gruzínska č. .../2020

               z xx. xx. 2020

               o zmene prílohy XIII (Aproximácia právnych predpisov upravujúcich colnú oblasť) ku kapitole 5 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej

               VÝBOR PRE PRIDRUŽENIE V ZLOŽENÍ PRE OTÁZKY OBCHODU,

               so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej, a najmä na jej článok 84 a článok 465 ods. 3,

               keďže:

               (1)Dohoda o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) bola podpísaná 27. júna 2014 a nadobudla platnosť v júli 2016.

               (2)V preambule dohody sa uznáva želanie zmluvných strán dosiahnuť pokrok v reformnom a aproximačnom procese v Gruzínsku a tým prispieť k postupnej hospodárskej integrácii a prehĺbeniu politického pridruženia, ako aj želanie dosiahnuť hospodársku integráciu prostredníctvom rozsiahlej aproximácie v regulačnej oblasti.

               (3)V súlade s článkom 75 dohody sa Gruzínsko zaviazalo k aproximácii s právnymi predpismi EÚ v colnej oblasti, ako sa stanovuje v prílohe XIII k dohode.

               (4)Keďže od ukončenia rokovaní o dohode došlo k významnému vývoju acquis EÚ uvedeného v prílohe XIII (Aproximácia právnych predpisov upravujúcich colnú oblasť), tento vývoj by sa mal v prílohe XIII k dohode zohľadniť,

               PRIJAL TOTO ROZHODNUTIE:

               Článok 1

               Príloha XIII (Aproximácia právnych predpisov upravujúcich colnú oblasť) k dohode sa týmto nahrádza prílohou k tomuto rozhodnutiu.

               Článok 2

               Toto rozhodnutie je vypracované v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a gruzínskom jazyku, pričom všetky znenia sú rovnako autentické.

               Článok 3

               Toto rozhodnutie nadobúda účinnosť dňom jeho prijatia.

               V … dňa …

                        Za Výbor pre pridruženie

                        v zložení pre otázky obchodu

                        predseda

                        tajomníci

               PRÍLOHA

               PRÍLOHA XIII KU KAPITOLE 5

               Aproximácia právnych predpisov upravujúcich colnú oblasť

               Colný kódex

               Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (CKÚ)

               Harmonogram: aproximácia s ustanoveniami uvedeného nariadenia s výnimkou článkov 1 a 4, článku 27 ods. 1 písm. b), článkov 53, 81, 82 a článku 87 ods. 4, článku 89 ods. 2 písm. a), článkov 155 až 157, článku 211 ods. 4 písm. b), článku 227, článku 233 ods. 1 písm. c) a článkov 284 až 288 sa vykoná do štyroch rokov od nadobudnutia platnosti tejto dohody.

               Zmluvné strany prehodnotia aproximáciu článku 210 CKÚ – Osobitné colné režimy – pred uplynutím lehoty na aproximáciu uvedenej vyššie.

               Aproximácia s článkom 247 sa uskutoční podľa zásady najlepšej vôle.

               Spoločný tranzit a jednotný colný doklad (JCD)

               Dohovor o zjednodušení formalít pri preprave tovaru z 20. mája 1987

               Dohovor o spoločnom tranzitnom režime z 20. mája 1987

               Harmonogram: aproximácia s ustanoveniami uvedených dohovorov vrátane možného pristúpenia Gruzínska k uvedeným dohovorom sa vykoná do štyroch rokov od nadobudnutia platnosti tejto dohody.

               Oslobodenie od cla

               Nariadenie Rady (ES) č. 1186/2009 zo 16. novembra 2009 ustanovujúce systém Spoločenstva pre oslobodenie od cla

               Harmonogram: aproximácia s hlavami I a II uvedeného nariadenia sa vykoná do štyroch rokov od nadobudnutia platnosti tejto dohody.

               Ochrana práv duševného vlastníctva

               Nariadenie Európskeho parlamentu a Rady (EÚ) č. 608/2013 z 12. júna 2013 o presadzovaní práv duševného vlastníctva colnými orgánmi

               Harmonogram: aproximácia s ustanoveniami uvedeného nariadenia, s výnimkou článku 26, sa vykoná do troch rokov od nadobudnutia platnosti tejto dohody. Povinnosť aproximácie s nariadením č. 608/2013 sama osebe nevytvára žiadnu povinnosť Gruzínska uplatňovať opatrenia tam, kde nie je právo duševného vlastníctva chránené podľa jeho hmotného práva a predpisov v oblasti duševného vlastníctva.


               EURÓPSKA KOMISIA
            V Bruseli7. 8. 2020
            COM(2020) 361 final
            2020/0166(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Správnom výbore TIR Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia, ktorým sa stanovuje pozícia, ktorá sa má zaujať v mene Únie v Správnom výbore TIR zriadenom Colným dohovorom o medzinárodnej preprave tovaru na podklade karnetov TIR
                  1
                (ďalej len „Dohovor TIR“) v súvislosti s plánovaným prijatím niekoľkých zmien Dohovoru TIR.

               2.Kontext návrhu

               2.1.Colný dohovor o medzinárodnej preprave tovaru na podklade karnetov TIR

               Cieľom Colného dohovoru o medzinárodnej preprave tovaru na podklade karnetov TIR zo 14. novembra 1975 (ďalej len „Dohovor TIR“) je uľahčiť medzinárodnú prepravu tovaru z colných úradov odoslania do colných úradov určenia a cez toľko krajín, ako je potrebné. Dohoda nadobudla platnosť v roku 1978. K novembru 2019 mal dohovor 76 zmluvných strán, ktorými sú 75 štátov a Európska únia. Európska únia je zmluvnou stranou Dohovoru TIR
                  2
                od 20. júna 1983 a zmluvnými stranami Dohovoru TIR sú všetky členské štáty.

               2.2.Správny výbor TIR

               Správny výbor TIR koná v rámci Colného dohovoru o medzinárodnej preprave tovaru na podklade karnetov TIR. Úlohou Správneho výboru TIR je zvážiť a prijať zmeny Dohovoru TIR. O návrhoch sa hlasuje a každý štát, ktorý je zmluvnou stranou a je zastúpený na zasadnutí Správneho výboru TIR, má jeden hlas. Únia má výlučnú právomoc v colnej oblasti, ktorú upravuje Dohovor TIR. V súlade s článkom 52 ods. 3 dohovoru však Únia ako colná a hospodárska únia nemá hlasovacie práva popri jednotlivých hlasovacích právach svojich členských štátov. Všetky členské štáty sú zmluvnými stranami dohovoru s hlasovacími právami.

               Zmeny Dohovoru TIR sa prijímajú dvojtretinovou väčšinou prítomných a hlasujúcich zmluvných strán. Rozhodnutie musí prijať kvórum tvorené najmenej jednou tretinou štátov, ktoré sú zmluvnými stranami dohovoru.

               2.3.Pripravovaný akt Správneho výboru TIR

               Počas svojho sedemdesiateho tretieho zasadnutia v októbri 2020 Správny výbor TIR rozhodne o prijatí navrhovaných zmien Colného dohovoru o medzinárodnej preprave tovaru na podklade karnetov TIR (ďalej len „pripravovaný akt“).

               Cieľom pripravovaného aktu je:

               zaviesť požiadavku, aby príslušné orgány na zasielanie schválení držiteľov na používanie karnetov TIR alebo zrušení schválení na používanie karnetov TIR Výkonnému výboru TIR namiesto papierového vzoru schvaľovacieho formulára (MAF) povinne používali elektronickú Medzinárodnú databanku TIR (ITDB),

               docieliť, aby sa zoznam colných úradov schválených na vykonávanie operácií TIR povinne uverejňoval v databanke ITDB,

               umožniť zmluvným stranám poskytnúť v súlade s vnútroštátnymi právnymi predpismi náležite povereným osobám výhodnejšie podmienky pri uplatňovaní ustanovení dohovoru,

               spresniť text Dohovoru TIR o používaní určenej trasy v rámci colnej únie a aktualizovať maximálnu výšku záruky pre karnet TIR s označením TABAK/ALKOHOL.

               Pripravovaný akt bude záväzný pre zmluvné strany v súlade s článkami 59 a 60 Dohovoru TIR.

               Článok 59 sa týka zmien hlavného textu Dohovoru TIR a stanovuje sa v ňom: „S výhradou ustanovení článku 60 každá navrhovaná zmena a doplnenie oznámené podľa ustanovenia predchádzajúceho odseku nadobudnú platnosť pre všetky zmluvné strany tri mesiace po uplynutí dvanástich mesiacov odo dňa, keď bolo oznámenie urobené, ak v tomto období žiaden štát, ktorý je zmluvnou stranou, neoznámil generálnemu tajomníkovi Organizácie spojených národov, že proti navrhovanej zmene a doplneniu vznáša námietku. Ak podľa ustanovenia odseku 3 tohto článku bola proti navrhovanej zmene a doplneniu vznesená námietka, považujú sa zmena a doplnenie za neprijaté a nemajú žiadny účinok.“

               Článok 60 sa týka zmien príloh k Dohovoru TIR a stanovuje sa v ňom: „Každá navrhovaná zmena a doplnenie príloh 1, 2, 3, 4, 5, 6, 7, 8, 9 a 10, ktoré boli preskúmané v súlade s odsekmi 1 a 2 článku 59, nadobúdajú účinnosť dňom, ktorý určí Správny výbor TIR pri ich prijatí, ak pred skorším dňom, ktorý Správny výbor TIR určí v rovnakom čase, pätina štátov alebo päť štátov, ktoré sú zmluvnými stranami, podľa toho, ktorý z týchto počtov je menší, neoznámi generálnemu tajomníkovi Organizácie Spojených národov, že proti zmene a doplneniu vznášajú námietky. Dni uvedené v tomto odseku určí Správny výbor TIR dvojtretinovou väčšinou prítomných a hlasujúcich členov.“

               3.Pozícia, ktorá sa má zaujať v mene Únie

               Balík zmien prispeje k modernizácii Dohovoru TIR, ktorá sa už začala historickým prijatím právneho rámca budúceho medzinárodného systému eTIR na sedemdesiatom druhom zasadnutí Správneho výboru TIR vo februári 2020. Takisto vyjasní technické aspekty v texte Dohovoru TIR.

               Po prvé zavedením povinného používania aplikácie ITDB na prenos údajov schválených držiteľov karnetu TIR Výkonnému výboru TIR (TIRExB), ako aj vytvorením spoľahlivej medzinárodnej online databázy colných úradov otvorených pre medzinárodnú cestnú dopravu zmluvné strany Dohovoru TIR zjednodušujú podmienky budúcej digitalizácie karnetu TIR a posilňujú spoľahlivosť údajov TIR.

               Na dosiahnutie tohto cieľa sa zmenia článok 38, súvisiace vysvetlivky a príloha 9 tak, aby ukladali záručným združeniam povinnosť predložiť okamžite všetky údaje o osobách, ktoré boli schválené na používanie režimu TIR Výkonnému výboru TIR. Okrem toho nová vysvetlivka k článku 45 stanoví, že zoznam colných úradov odoslania, pohraničných colných úradov a colných úradov určenia schválených na vykonávanie operácií TIR sa musí uverejniť v elektronickej aplikácii (ITDB) pod dohľadom Výkonného výboru TIR.

               Únia už databanku ITDB využíva a podporuje jej povinné používanie všetkými zmluvnými stranami Dohovoru TIR, keďže to prispeje k všeobecnému cieľu, ktorý je v súlade s colnou politikou Únie a spočíva v širšej elektronizácii režimu TIR ďalším zjednodušením výmeny elektronických údajov v reálnom čase medzi zmluvnými stranami, združeniami a medzinárodnými organizáciami.

               Po druhé vytvorením vysvetlivky k článku 49 v prílohe 6 zmluvné strany budú môcť zavádzať na dobrovoľnom základe výhodnejšie podmienky pri uplatňovaní ustanovení dohovoru.

               Tieto výhody by boli poskytnuté iba v prípade, že budú zahŕňať využitie technológií na zabezpečenie dobrého riadenia režimu TIR, jasné pokyny pre poverené osoby na vykonávanie osobitných povinností, ktoré podľa Dohovoru TIR zvyčajne vykonávajú colné orgány, a používanie systému evidencie umožňujúcej colným orgánom vykonávať colnú kontrolu a dohliadať na režim.

               Únia podporuje novú možnosť pre zmluvné strany navrhnúť výhodnejšie podmienky pre povereného držiteľa karnetu TIR, aby atraktívnosť pre hospodárske subjekty zostala zachovaná.

               Na záver by sa zmeny článku 20 a vysvetlivky k článku 8 mohli považovať za technické, keďže v článku 20 sa spresňuje používanie určenej trasy v rámci colnej únie a vo vysvetlivke k článku 8 sa aktualizuje maximálna výška sumy na karnety TIR s označením TABAK/ALKOHOL, ktorej zaplatenie možno od záručného združenia požadovať.

               Konzultácie o navrhovaných zmenách sa uskutočnili s členskými štátmi v rámci skupiny colných expertov pre TIR (koordinácia Ženeva). Ďalšie konzultácie sa uskutočnili počas zasadnutí pracovnej skupiny pre colné otázky týkajúce sa dopravy v rámci Európskej hospodárskej komisie OSN (EHK OSN).

               Pri vnútornej koordinácii, ako aj spoločných diskusiách s členskými štátmi v rámci skupiny colných expertov pre TIR sa jasne ukázalo, že navrhované zmeny majú širokú podporu. Zmeny boli konzultované s európskym dozorným úradníkom pre ochranu údajov prostredníctvom listu z 23. marca 2020, ten napriek upomienke do 11. júna 2020 neodpovedal.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“
                  3
               .

               4.1.2.Uplatnenie na tento prípad

               Správny výbor TIR je orgán zriadený dohodou, konkrétne Colným dohovorom o medzinárodnej preprave tovaru na podklade karnetov TIR.

               Akt, ktorý má Správny výbor TIR prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 59 a 60 Colného dohovoru o medzinárodnej preprave tovaru na podklade karnetov TIR.

               Pripravovaným aktom sa nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ, resp. hlavná alebo prevažujúca zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže aktom Správneho výboru TIR sa mení Colný dohovor o medzinárodnej preprave tovaru na podklade karnetov TIR a jeho prílohy, je vhodné uverejniť ho po jeho prijatí v Úradnom vestníku Európskej únie.

               2020/0166 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Správnom výbore TIR Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Colný dohovor o medzinárodnej preprave tovaru na podklade karnetov TIR zo 14. novembra 1975 (ďalej len „Dohovor TIR“) bol schválený v mene Európskeho hospodárskeho spoločenstva nariadením Rady (EHS) č. 2112/78
                  4
                a v Spoločenstve nadobudol platnosť 20. júna 1983
                  5
               .

               (2)Konsolidované znenie Dohovoru TIR bolo uverejnené ako príloha k rozhodnutiu Rady 2009/477/ES, podľa ktorého má Komisia uverejňovať budúce zmeny Dohovoru TIR v Úradnom vestníku Európskej únie, pričom uvedie dátum nadobudnutia ich účinnosti.

               (3)Podľa článkov 59 a 60 Dohovoru TIR Správny výbor Dohovoru TIR (ďalej len „Správny výbor TIR“) môže prijať zmeny Dohovoru TIR a jeho príloh dvojtretinovou väčšinou prítomných a hlasujúcich zmluvných strán.

               (4)Správny výbor TIR by mal počas svojho sedemdesiateho tretieho zasadnutia 15. októbra 2020 alebo počas nasledujúceho zasadnutia prijať viaceré zmeny Dohovoru TIR a jeho príloh.

               (5)Je vhodné stanoviť pozíciu, ktorá sa má zaujať v mene Únie v Správnom výbore TIR, keďže zmeny budú mať pre Úniu záväzný charakter.

               (6)V záujme urýchlenia modernizácie režimu TIR je potrebné zaviesť povinný elektronický prenos údajov príslušnými orgánmi Výkonnému výboru TIR týkajúcich sa schválenia držiteľov karnetu TIR alebo zrušenia schválenia držiteľov karnetu TIR a vytvoriť spoľahlivú medzinárodnú online databázu colných úradov, ktoré prijímajú pohyby TIR, a to zmenou článku 38 Dohovoru TIR a prílohy 9 k Dohovoru TIR a vytvorením novej vysvetlivky k článku 45 Dohovoru TIR.

               (7)V záujme zvýšenia atraktívnosti Dohovoru TIR pre hospodárske subjekty aj pre colné orgány, je potrebné zaviesť pre zmluvné strany možnosť poskytnúť náležite povereným osobám výhodnejšie podmienky pri uplatňovaní ustanovení Dohovoru TIR, a to vytvorením novej vysvetlivky k článku 49 Dohovoru TIR.

               (8)V záujme vyjasnenia ustanovení Dohovoru TIR je potrebné vymedziť používanie určenej trasy v rámci colnej únie zmenou článku 20 Dohovoru TIR a zvýšiť odporúčanú maximálnu výšku sumy, ktorú možno požadovať od záručných združení na karnet TIR s označením TABAK/ALKOHOL, zmenou vysvetlivky k článku 8 Dohovoru TIR.

               (9)Pozícia, ktorá sa má prijať v mene Únie v Správnom výbore TIR, by teda mala byť založená na návrhu zmien pripojenom k tomuto rozhodnutiu. Týmto nie je dotknutá možnosť nezásadných menších zmien návrhu zmien, na ktorých sa môžu dohodnúť zástupcovia Únie v Správnom výbore Dohovoru TIR bez ďalšieho rozhodnutia Rady.

               (10)Pozíciu Únie by mala vyjadriť Komisia. Členské štáty Únie by mali vyjadriť pozíciu Únie pri formálnom hlasovaní v Správnom výbore TIR, konajúc spoločne, v záujme Únie,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na sedemdesiatom treťom zasadnutí alebo na jednom z nasledujúcich zasadnutí Správneho výboru Colného dohovoru o medzinárodnej preprave tovaru na podklade karnetov TIR (ďalej len „Dohovor TIR“), je založená na návrhu zmien pripojenom k tomuto rozhodnutiu.

               Článok 2

               Pozíciu uvedenú v článku 1 vyjadrí Komisia. Členské štáty Únie vyjadria pozíciu Únie pri formálnom hlasovaní v Správnom výbore Dohovoru TIR, konajúc spoločne, v záujme Únie.

               Článok 3

               Toto rozhodnutie je určené členským štátom a Komisii.

               V Bruseli

                     Za Radu

                     predseda

                     (1)

                        TIR je skratkou pre „Transports Internationaux Routiers“, resp. „Medzinárodnú cestnú dopravu“.

                     (2)

                        Nariadenie Rady (EHS) č. 2112/78 z 25. júla 1978, ktoré sa týka uzavretia Colného dohovoru o medzinárodnej preprave tovaru na podklade karnetov TIR (Dohovor TIR) zo 14. novembra 1975 v Ženeve (Ú. v. ES L 252, 14.9.1978, s. 1).

                     (3)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (4)

                        Nariadenie Rady (EHS) č. 2112/78 z 25. júla 1978, ktoré sa týka uzavretia Colného dohovoru o medzinárodnej preprave tovaru na podklade karnetov TIR (Dohovor TIR) zo 14. novembra 1975 v Ženeve (Ú. v. ES L 252, 14.9.1978, s. 1).

                     (5)

                        Ú. v. ES L 31, 2.2.1983, s. 13.

    ---documentbreak---

               EURÓPSKA KOMISIA
            V Bruseli7. 8. 2020
            COM(2020) 361 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie v Správnom výbore TIR Colného dohovoru o medzinárodnej preprave tovaru na podklade karnetov TIR, pokiaľ ide o návrh na zmenu dohovoru

               PRÍLOHA

               ZMENY DOHOVORU TIR

               Zmeny týkajúce sa povinného používania Medzinárodnej databanky TIR (ITDB)

               1. Článok 38 ods. 2, prvý riadok

               Slová „do jedného týždňa“ sa nahradzujú znením „bezodkladne“.

               2. Príloha 6, vysvetlivka k článku 38 ods. 2, tretí riadok

               Slová „sa považuje za splnenú“ sa nahradzujú znením „je splnená“.

               3. Príloha 6, vysvetlivka k časti II ods. 4 prílohy 9

               Slová „Zákonné požiadavky na predkladanie údajov stanovené v odseku 4 sa považujú za splnené“ sa nahradzujú znením „Údaje stanovené v odseku 4 sa zasielajú“.

               4. Časť II ods. 4 prílohy 9, prvý riadok

               Slová „do jedného týždňa“ sa nahradzujú znením „bezodkladne“.

               5. Časť II ods. 4 prílohy 9, koniec odseku

               Slová „podľa priloženého Vzoru schvaľovacieho formulára (MAF)“ sa nahradzujú znením

               „vrátane:

               a) individuálneho a jedinečného identifikačného čísla (ID), ktoré danej osobe pridelilo záručné združenie v spolupráci s medzinárodnou organizáciou, ktorej je členom, podľa harmonizovaného formátu určeného Správnym výborom TIR;

               b) mena (mien) a adresy (adries) osoby (osôb) alebo názvu firmy a v prípade obchodnej spoločnosti aj mien zodpovedných riadiacich pracovníkov;

               c) mena kontaktnej osoby a jej úplných kontaktných údajov a

               d) obchodného registračného čísla alebo čísla licencie na vykonávanie medzinárodnej prepravy alebo iného označenia (pokiaľ je k dispozícii).“

               6. Časť II ods. 5 prílohy 9

               Súčasný text sa nahradzuje znením „Združenia zašlú všetky zmeny údajov schválených osôb príslušným orgánom a Výkonnému výboru TIR, a to bezodkladne po tom, ako sa o nich dozvedia.“

               7. Časť II prílohy 9, Vzor schvaľovacieho formulára (MAF)

               Vzor schvaľovacieho formulára (MAF), ktorý je pripojený k časti II prílohy 9, a sprievodný text sa vypúšťajú.

               Zmeny týkajúce sa povinného uverejňovania zoznamu colných úradov schválených na vykonávanie operácií TIR v databanke ITDB

               1. Príloha 6, nová vysvetlivka 0.45

               Dopĺňa sa nová vysvetlivka 0.45-1 k článku 45 Dohovoru TIR, ktorá znie takto:

               „0.45-1 Právne ustanovenie týkajúce sa uverejnenia zoznamu colných úradov odoslania, pohraničných colných úradov a colných úradov určenia, ktoré boli schválené na vykonávanie operácií TIR, sa rovnako považuje za splnené, ak boli riadne použité elektronické aplikácie, ktoré na tento účel vyvinul sekretariát TIR pod dohľadom Výkonného výboru TIR.“

               2. Príloha 6, vysvetlivka 0.45

               Súčasná vysvetlivka 0.45 sa prečísluje na 0.45-2.

               Zmena týkajúca sa výhodnejších podmienok, ktoré zmluvné strany môžu poskytnúť prevádzkovateľom dopravy

               Dopĺňa sa nová vysvetlivka k článku 49, ktorá znie takto:

               „0.49
                     Zmluvné strany môžu poskytnúť v súlade s vnútroštátnymi právnymi predpismi náležite povereným osobám výhodnejšie podmienky pri uplatňovaní ustanovení Dohovoru. Medzi podmienkami, ktoré príslušné orgány stanovia pri poskytovaní takýchto výhod, môže byť využívanie informačných a komunikačných technológií na účely zabezpečenia dobrého riadenia režimu TIR, výnimka na predvedenie nákladného cestného vozidla, kombinácie vozidiel alebo kontajnera s karnetom TIR na colných úradoch odoslania alebo colných úradoch určenia, ako aj pokyny pre náležite poverené osoby na vykonávanie osobitných povinností, ktoré podľa Dohovoru TIR vykonávajú colné orgány, ako sú napríklad vyplnenie a opečiatkovanie karnetu TIR a priloženie colných uzáver alebo skontrolovanie colných uzáver. Náležite poverené osoby, ktorým boli poskytnuté akékoľvek výhodnejšie podmienky, by mali zaviesť systém evidencie umožňujúci colným orgánom vykonať efektívnu colnú kontrolu, ako aj dohľad nad režimom, a vykonávať náhodné kontroly. Výhodnejšie podmienky by mali byť poskytnuté bez toho, aby bola dotknutá zodpovednosť držiteľov karnetu TIR, ako je stanovené v článku 11 ods. 2 Dohovoru TIR.“

               Ostatné zmeny

               1. Článok 20, riadok 1

               Súčasný text sa nahradzuje znením „Pre jazdu na území zmluvnej strany alebo niekoľkých zmluvných strán, ktoré tvoria colnú alebo hospodársku úniu, môžu príslušné colné orgány“.

               2. Príloha 6, vysvetlivka k článku 8 ods. 3, koniec prvého odseku

               Slová „200 000 USD“ sa nahradzujú znením „400 000 EUR“.


               EURÓPSKA KOMISIA
            V Bruseli7. 8. 2020
            COM(2020) 362 final
            2020/0167(NLE)
            Návrh
            ROZHODNUTIE RADY
            o predložení, v mene Únie, návrhov na zmenu prílohy IV k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní vzhľadom na 15. zasadnutie konferencie zmluvných strán a o pozícii Európskej únie k návrhom iných zmluvných strán týkajúcich sa zmien prílohy IV a iných príloh

               DÔVODOVÁ SPRÁVA

               1.PREDMET NÁVRHU

               Tento návrh sa týka rozhodnutia Rady o tom, aby sa v mene Európskej únie predložili návrhy na zmenu prílohy IV k Bazilejskému dohovoru vzhľadom na 15. zasadnutie konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní (CoP-15). Zasadnutie konferencie zmluvných strán je naplánované na 19. až 30. júla 2021. Tento návrh sa vzťahuje aj na rokovaciu pozíciu Únie v súvislosti s možnými zmenami príslušných príloh, ktoré navrhujú iné zmluvné strany.

               2.KONTEXT NÁVRHU

               2.1.Bazilejský dohovor o riadení pohybov nebezpečných odpadov cez hranice štátov a ich zneškodňovaní

               Bazilejský dohovor o riadení pohybov nebezpečných odpadov cez hranice štátov a ich zneškodňovaní (ďalej len „dohovor“) bol prijatý 22. marca 1989 a nadobudol platnosť v roku 1992. Európska únia a jej členské štáty sú zmluvnými stranami tohto dohovoru
                  1
               . Dohovor je záväzný pre 187 zmluvných strán.

               Požiadavky dohovoru sa vzťahujú na nebezpečný odpad vymedzený v článku 1 a uvedený v prílohe VIII k dohovoru a iný odpad uvedený v prílohe II, ktorý obsahuje odpad z domácností a zvyšky vznikajúce pri jeho spaľovaní a od 1. januára 2021 aj isté druhy plastového odpadu. V prílohe IX dohovoru sa takisto uvádza zoznam odpadových položiek, na ktoré sa nevzťahujú požiadavky dohovoru, pokiaľ takýto odpad neobsahuje materiál patriaci do kategórie v prílohe I do tej miery, že v dôsledku obsahu tohto materiálu daný odpad vykazuje nebezpečné vlastnosti uvedené v prílohe III. Odpad z elektrických a elektronických zariadení, ktorý je nebezpečný, je uvedený v prílohe VIII (položka A1180), a ak nie je nebezpečný, je uvedený v prílohe IX (položka B1110). Príloha II neobsahuje žiadnu položku týkajúcu sa odpadu z elektrických a elektronických zariadení.

               V prílohe IV k dohovoru sa uvádzajú a konkrétne opisujú činnosti týkajúce sa nakladania s odpadom, ktoré sa podľa vymedzenia tohto pojmu v článku 2 ods. 4 dohovoru považujú za „zneškodňovanie“. V dohovore sa pojem „zneškodňovanie“ vzťahuje na konečné činnosti zneškodňovania, ako je skládkovanie a spaľovanie odpadu (uvedené v prílohe IVA), ako aj činnosti zhodnocovania odpadu, ako je recyklácia a iné činnosti zhodnocovania (uvedené v prílohe IVB).

               Zaradenie činnosti do zoznamu v prílohe IV súvisí s vymedzením základného pojmu „odpady“, za ktoré sa v zmysle článku 2 ods. 1 dohovoru považujú len „látky alebo predmety, ktoré sa zneškodňujú alebo sú určené na zneškodnenie alebo sa vyžaduje ich zneškodnenie“, pričom „zneškodnenie“ je „akákoľvek činnosť uvedená v prílohe IV“. Požiadavky dohovoru sa tak týkajú len činností zneškodňovania uvedených v prílohe IV. Uvedená príloha by sa teda mala vzťahovať na všetky potenciálne činnosti nakladania s odpadom, ktoré sa vyskytujú alebo by sa mohli vyskytnúť v praxi, a to bez ohľadu na to, či sa vykonávajú v súlade s vnútroštátnymi alebo medzinárodnými predpismi alebo či sa považujú za prijateľné z hľadiska životného prostredia. Ak by to tak nebolo, došlo by v kontexte vykonávania požiadaviek predmetného dohovoru k vytvoreniu medzier.

               Medzi hlavné požiadavky dohovoru patrí:

               ·zákaz vývozu odpadu, ktorý je zaradený do zoznamu nebezpečného odpadu v prílohe VIII, z krajín organizácie OECD do krajín, ktoré nie sú jej členmi
                  2
               .

               ·Kontrolný systém („postup PIC“) na účely vývozu, dovozu a tranzitu odpadu, ktorý sa uvádza v prílohe II ako odpad vyžadujúci si osobitné zohľadnenie, alebo odpadu, ktorý sa uvádza v prílohe VIII ako nebezpečný odpad, no ktorý nepodlieha uvedenému zákazu vývozu. Postup PIC znamená, že vývoz sa vopred oznámi príslušným orgánom štátov dovozu a tranzitu. Oznámenie uskutoční vyvážajúci štát, ktorý môže takisto od pôvodcov alebo vývozcov odpadu vyžadovať, aby takéto oznámenia zasielali prostredníctvom svojho príslušného orgánu. Oznámenia musia byť vyhotovené písomne a obsahovať vyhlásenia a informácie uvedené v prílohe VA k dohovoru. Vývoz odpadu sa môže uskutočniť len vtedy, ak s ním všetky dotknuté štáty udelili svoj písomný súhlas (článok 6 dohovoru).

               2.2.Konferencia zmluvných strán

               Konferencia zmluvných strán Bazilejského dohovoru je hlavným rozhodovacím orgánom dohovoru. Má právomoc meniť prílohy k dohovoru a zasadá každé dva roky.

               Konferencia zmluvných strán prijala na svojom 12. zasadnutí rozhodnutie BC-12/1
                  3
               , ktorým sa iniciuje preskúmanie príloh I, III, IV k dohovoru a súvisiacich aspektov prílohy IX k nemu.

               Na 13. zasadnutí konferencie zmluvných strán sa rozhodlo o zriadení pracovnej skupiny expertov (expert working group, EWG) zaoberajúcej sa preskúmaním uvedených príloh. Skupinu tvorí 50 členov nominovaných zmluvnými stranami na základe spravodlivého geografického zastúpenia piatich regionálnych skupín Organizácie Spojených národov. EÚ a jej členské štáty zastupuje v EWG Komisia, Estónsko, Nemecko, Holandsko a Poľsko. Koordináciou písomných a ústnych príspevkov sa zaoberá pracovná skupina Rady zaoberajúca sa medzinárodnými otázkami životného prostredia (Working Party on International Environment Issues, WPIEI). Účastníci 13. zasadnutia konferencie zmluvných strán vyjadrili súhlas s názorom, že EWG by mala venovať zvýšenú pozornosť práci na prílohe IV a súvisiacich aspektoch prílohy IX. EÚ a jej členské štáty v rokoch 2017 až 2019 predložili sekretariátu dohovoru a pracovnej skupine expertov predbežné návrhy zmien prílohy IV.

               Na 14. zasadnutí konferencie zmluvných strán (CoP-14) sa prijalo rozhodnutie BC-14/16, ktorým sa rozširuje mandát EWG aj na preskúmanie dvoch existujúcich položiek týkajúcich sa odpadu z elektrických a elektronických zariadení, t. j. položky B1110 uvedenej v prílohe IX a jej zrkadlovej položky A1180 uvedenej v prílohe VIII, ako aj dôsledkov preskúmania príloh I, III a IV na ostatné prílohy k dohovoru a na príslušné rozhodnutia konferencie zmluvných strán. V rozhodnutí BC-14/16 prijatom na CoP-14 sa v súvislosti s ďalším úsilím EWG uvádza požiadavka, aby sa návrhy zmien týkajúcich sa príloh IV, VIII (A1180) a IX (B1110) prerokovali a potenciálne prijali na 15. zasadnutí konferencie zmluvných strán (CoP-15).

               EWG vydala viacero odporúčaní a alternatív, ktoré majú zmluvné strany zvážiť v prípade záujmu o predloženie návrhov na CoP-15. Lehota stanovená sekretariátom Bazilejského dohovoru na predloženie návrhov na zmenu príloh k dohovoru uplynie 4. decembra 2020, a to s prihliadnutím na odklad konferencie zmluvných strán od mája do júla 2021.

               Cieľom návrhov je zmeniť a objasniť opisy činností zneškodňovania uvedené v prílohe IV k dohovoru. Ak dôjde k prijatiu týchto návrhov, zlepší sa právna zrozumiteľnosť, a teda sa uľahčia kontroly prepravy odpadu a predchádzanie jeho nezákonnej preprave. Prijaté návrhy budú slúžiť na podporu nakladania s odpadom environmentálne vhodným spôsobom na celosvetovej úrovni a zároveň prispejú k prechodu na globálne obehové hospodárstvo.

               Počas rokov 2017 až 2019 EÚ a jej členské štáty predložili sekretariátu dohovoru a EWG predbežné návrhy týkajúce sa zoznamu činností zneškodňovania odpadu, ktorý sa uvádza v prílohe IV. O týchto návrhoch sa rokovalo s ostatnými stranami, ktoré sa podieľajú na činnostiach EWG. V rámci EWG sa diskutovalo aj o odporúčaniach týkajúcich sa klasifikácie odpadu z elektrických a elektronických zariadení v prílohách VIII a IX.

               Ak počas CoP-15 dôjde k odsúhlaseniu zmien, EÚ ich bude musieť zakomponovať do rámcovej smernice 2008/98/ES o odpade
                  4
                (zoznam činností v oblasti nakladania s odpadom zodpovedajúci zoznamu činností uvedenému prílohe IV k dohovoru) a do nariadenia (ES) č. 1013/2006 o preprave odpadu
                  5
                (konkrétne položky týkajúce sa odpadu z elektrických a elektronických zariadení zodpovedajúce položkám uvedeným v prílohách VIII a IX k dohovoru).

               2.3.Pripravovaný akt

               V návrhu rozhodnutia Rady sa navrhuje:

               zmeniť prílohu IV k dohovoru, pokiaľ ide o jej všeobecný úvod, záhlavia a úvodný text, s cieľom odlíšiť a vysvetliť pojmy konečné zneškodnenie a zhodnotenie a objasniť, že v danej prílohe sú zahrnuté všetky činnosti nakladania s odpadom;

               aktualizovať a objasniť opisy činností nakladania s odpadom uvedené v prílohe IV a zabezpečiť, aby sa na všetky činnosti vrátane predbežných činností vzťahovali požiadavky vyplývajúce z dohovoru.

               Tento návrh rozhodnutia Rady (s výhradou koordinácie na mieste) v zásade zahŕňa aj rokovaciu pozíciu Únie v prípade, že iné zmluvné strany predložia návrhy na ďalšie zmeny príslušných príloh. Takéto návrhy sa môžu týkať zoznamu činností nakladania s odpadom uvedeného v prílohe IV a položiek týkajúcich sa odpadu z elektrických a elektronických zariadení, ktoré sú v súčasnosti uvedené v prílohách VIII a IX k dohovoru a ktoré by sa mohli zahrnúť aj do jeho prílohy II.

               Zmeny príloh k dohovoru sa budú musieť implementovať prostredníctvom zmien smernice 2008/98/ES a nariadenia (ES) č. 1013/2006. Smernica 2008/98/ES obsahuje zoznam činností týkajúcich sa nakladania s odpadom, ktorý zodpovedá zoznamu uvedenému prílohe IV k dohovoru. V nariadení (ES) č. 1013/2006 sa zase uvádzajú konkrétne položky týkajúce sa odpadu z elektrických a elektronických zariadení, ktoré zodpovedajú položkám uvedeným v prílohách VIII a IX k dohovoru.

               Zmeny, ktoré sa dotknú prevádzkovateľov a orgánov v súvislosti s vývozom z EÚ, budú závisieť od druhu potenciálne odsúhlasených zmien (konkrétne informácie o tom, ktoré prílohy sa v konečnom dôsledku zmenia), druhu odpadu a krajín určenia.

               Zmeny prílohy IV k dohovoru nebudú mať žiadne priame dôsledky na vývoz ani inú prepravu odpadu, ale poslúžia na objasnenie opisu činností nakladania s odpadom, ktoré sa majú vykonávať po prepravení odpadu. Vďaka týmto zmenám sa orgánom uľahčí postup pri vykonávaní kontrol prepravy odpadu, ako aj uplatňovanie požiadaviek dohovoru, ktorých cieľom je zabrániť nezákonnej preprave odpadu. Dané zmeny budú slúžiť na podporu nakladania s odpadom environmentálne vhodným spôsobom na celosvetovej úrovni a zároveň prispejú k prechodu na globálne obehové hospodárstvo.

               Pokiaľ by sa do prílohy II alebo prílohy VIII k dohovoru doplnili ďalšie položky odpadu z elektrických a elektronických zariadení a ak by sa náležite zmenila príloha V k nariadeniu (ES) č. 1013/2006, podľa článku 36 nariadenia (ES) č. 1013/2006 by bol vývoz takéhoto odpadu z EÚ do krajín, ktoré nie sú členmi OECD, zakázaný v predmetnom rozsahu. Vývoz takéhoto odpadu v rámci OECD by sa v zásade musel riadiť postupom PIC. Zakomponovanie týchto zmien dohovoru do nariadenia (ES) č. 1013/2006 by zároveň malo za následok, že postup oznamovania by sa vzťahoval na vnútroúnijnú prepravu odpadov, ktoré sú po novom zaradené do príloh II alebo VIII k Bazilejskému dohovoru, a to v súlade s článkom 3 ods. 1 písm. b) bodom i) nariadenia 1013/2006.

               Postup týkajúci sa zmien príloh k dohovoru sa riadi článkami 17 a 18 dohovoru. Konkrétne ide o to, že každú navrhovanú zmenu musí predložiť zmluvná strana a sekretariát ju musí oznámiť všetkým zmluvným stranám najmenej šesť mesiacov pred zasadnutím konferencie zmluvných strán. Okrem toho sa každá takáto zmena musí prijať na zasadnutí konferencie zmluvných strán. Pripravovaný akt sa stane záväzným pre zmluvné strany v súlade s článkom 18 ods. 2 písm. c) dohovoru, v ktorom sa stanovuje: „po uplynutí šiestich mesiacov odo dňa oznámenia depozitárom príloha nadobúda platnosť pre všetky zmluvné strany tohto dohovoru alebo každého príslušného protokolu, ktoré nepredložili oznámenie podľa písmena b) tohto pododseku“.

               3.POZÍCIA, KTORÁ SA MÁ ZAUJAŤ V MENE ÚNIE

               Únia by mala predložiť návrhy týkajúce sa prílohy IV k dohovoru s cieľom:

               ·zmeniť prílohu IV tak, aby obsahovala všeobecný úvod, v ktorom sa jasne rozlišuje medzi pojmami konečné zneškodnenie a zhodnotenie, a aby sa v nej objasňovalo, že sú v nej zahrnuté všetky činnosti nakladania s odpadom, ktoré sa vyskytujú alebo by sa mohli vyskytnúť v praxi, a to bez ohľadu na ich právny štatút a na to, či sa pokladajú za environmentálne vhodné, a aby sa v nej objasňovalo, že sú v nej zahrnuté aj činnosti, ktoré sa vyskytujú ešte pred zaslaním odpadu na ďalšie spracovanie („predbežné činnosti“),

               ·zmeniť prílohu IV s cieľom zahrnúť do nej záhlavia a úvodné texty, v ktorých sa vysvetľuje, čo sa rozumie pod činnosťami inými ako činnosti zhodnocovania (príloha IVA) a činnosťami zhodnocovania (príloha IVB), a

               ·zmeniť prílohu IV, pokiaľ ide o existujúce činnosti a zavedenie nových činností do prílohy IV, v dôsledku čoho by sa okrem iného podarilo aktualizovať a objasniť opisy činností v súlade s vedeckým, technickým a iným vývojom, ktorý sa zaznamenal od prijatia dohovoru v roku 1989, a zároveň by sa tak vďaka zakomponovaniu univerzálnych ustanovení zabezpečilo, aby sa požiadavky dohovoru vzťahovali na všetky činnosti, ktoré sa v danej prílohe osobitne neuvádzajú.

               Uvedené návrhy majú tieto ciele:

               ·zabezpečiť úplnú uplatniteľnosť náležitých kontrolných mechanizmov, vďaka ktorým by sa v prípade prijatia daných návrhov zlepšili kontroly prepravy odpadu a uľahčilo predchádzanie jeho nezákonnej preprave,

               ·zlepšiť právnu zrozumiteľnosť a spoločný výklad činností nakladania s odpadom zmluvnými stranami a

               ·podporiť environmentálne vhodné nakladanie s odpadom na celosvetovej úrovni a zároveň prispieť k prechodu na globálne obehové hospodárstvo.

               Ak iné zmluvné strany navrhnú zmeny príslušných príloh, ktorými by sa mohli dosiahnuť rovnaké ciele, ako sú ciele tvoriace podstatu návrhu Únie, Únia by takéto návrhy v zásade mohla podporiť. Môže ísť o zoznam činností uvedených v prílohe IV a o položky odpadu z elektrických a elektronických zariadení, ktoré sú v súčasnosti uvedené v prílohách VIII (A1180) a IX (B1110), pričom by mohlo ísť aj o nové položky odpadu z elektrických a elektronických zariadení navrhované na zaradenie do prílohy II (kategórie odpadu, ktoré si vyžadujú osobitnú pozornosť). Návrhmi týkajúcimi sa klasifikácie odpadu z elektrických a elektronických zariadení v prílohe II a VIII by sa mohlo zabezpečiť dosiahnutie uvedených cieľov, ktoré sa týkajú jedného z tokov odpadov vyvolávajúcich najvážnejšie obavy z hľadiska životného prostredia a zdravia. Dané návrhy majú zároveň mimoriadny potenciál významne prispieť k obehovému hospodárstvu.

               Ustanovenia dohovoru sa v Únii vykonávajú prostredníctvom smernice 2008/98/ES o odpade, v ktorej prílohách I a II sa uvádzajú zoznamy činností nakladania s odpadom zodpovedajúce položkám uvedeným v prílohe IV k Bazilejskému dohovoru, ako aj prostredníctvom nariadenia (ES) č. 1013/2006, ktorým sa riadi vývoz odpadu z Únie a jeho dovoz do nej, ako aj preprava odpadu medzi členskými štátmi (článok 1). Smernica a nariadenie sa uplatňujú aj v rámci Európskeho hospodárskeho priestoru (EHP).

               Zmeny príloh II a VIII k dohovoru je potrebné po prijatí zakomponovať do práva Únie, a to konkrétne do smernice 2008/98/ES a nariadenia (ES) č. 1013/2006. Zo zmien nariadenia (ES) č. 1013/2006 by mohlo vyplývať, že na prepravu nových kategórií odpadu uvedených v prílohe II v rámci EÚ a EHP sa budú vzťahovať nové kontrolné opatrenia a zákaz vývozu daných kategórií odpadu do krajín, ktoré nie sú členmi OECD. Hoci by v kontexte vývozu z EÚ bola táto situácia z uvedených dôvodov žiaduca, mohla by mať neželaný a problematický vplyv na prepravu odpadu určeného na recykláciu v rámci EÚ a EHP, pretože by sa na ňu v dôsledku danej situácie vzťahovali nové postupy oznamovania. Na túto prepravu sa už vzťahujú požiadavky na ochranu životného prostredia stanovené v právnych predpisoch Únie o odpade. Zavedením nových administratívnych postupov by sa recyklovanie plastov v EÚ mohlo skomplikovať a zdražieť, no vyplývali by z neho iba obmedzené environmentálne prínosy.

               V záujme zachovania súčasnej situácie v rámci Únie a EHP (t. j. bez kontrolného systému dohovoru) by bolo potrebné oznámiť príslušné ustanovenia sekretariátu dohovoru podľa článku 11 dohovoru a podniknúť potrebné kroky podľa rozhodnutia OECD. Článok 11 dohovoru umožňuje zmluvným stranám uzatvárať dvojstranné, mnohostranné alebo regionálne dohody alebo dojednania týkajúce sa cezhraničného pohybu odpadu za predpokladu, že takéto dohody alebo dojednania sú zlučiteľné s nakladaním s odpadom environmentálne vhodným spôsobom v zmysle požiadaviek dohovoru. V dohodách alebo dojednaniach sa musia uvádzať ustanovenia, ktoré sú aspoň také prijateľné z hľadiska životného prostredia ako ustanovenia dohovoru, s osobitným zreteľom na záujmy rozvojových krajín. Oznámenia podľa článku 11 boli predložené napríklad v súvislosti s rozhodnutím OECD.

               V tomto návrhu rozhodnutia Rady sa preto predpokladá, že Únia v súlade s článkom 11 dohovoru oznámi sekretariátu ustanovenia uplatňované na prepravu odpadu patriaceho do nových kategórií v rámci Únie a EHP, ak sa dané ustanovenia líšia od pripravovaného aktu, spolu s informáciou, že naše ustanovenia sú založené na systéme nakladania s odpadom environmentálne vhodným spôsobom v zmysle dohovoru. Takisto treba prijať opatrenia s cieľom informovať sekretariát OECD o uvedenej situácii vzhľadom na prepojenia medzi zmenami príloh k dohovoru a uvedeným rozhodnutím OECD.

               4.PRÁVNY ZÁKLAD

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               4.1.2.Uplatnenie na tento prípad

               Konferencia zmluvných strán Bazilejského dohovoru je orgán zriadený predmetným dohovorom.

               Akt, ktorý má konferencia zmluvných strán prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 18 dohovoru. Bude mať vplyv na rozsah pôsobnosti a obsah právnych predpisov EÚ, a to konkrétne smernice 2008/98/ES a nariadenia (ES) č. 1013/2006. Uvedenou smernicou a nariadením sa vykonáva predmetný dohovor, a to okrem iného aj stanovením zoznamu činností nakladania s odpadom a postupov vývozu odpadu z Únie a jeho dovozu do nej, ako aj postupov prepravy odpadu medzi členskými štátmi. Smernica a nariadenie sa uplatňujú aj v EHP. Po zmene príloh k dohovoru by sa uvedené zmeny mali zakomponovať do predmetnej smernice a nariadenia, s výnimkou ustanovení o preprave odpadu v rámci EÚ.

               Pripravovaným aktom sa inštitucionálny rámec dohovoru nedopĺňa ani nemení.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú ochrany životného prostredia.

               Hmotnoprávnym základom navrhovaného rozhodnutia je preto článok 192 ods. 1 ZFEÚ.

               4.3.Záver

               Právnym základom navrhovaného rozhodnutia by mal byť článok 192 ods. 1 v spojení s článkom 218 ods. 9 ZFEÚ.

               2020/0167 (NLE)

               Návrh

               ROZHODNUTIE RADY

               o predložení, v mene Únie, návrhov na zmenu prílohy IV k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní vzhľadom na 15. zasadnutie konferencie zmluvných strán a o pozícii Európskej únie k návrhom iných zmluvných strán týkajúcich sa zmien prílohy IV a iných príloh

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Bazilejský dohovor o riadení pohybov nebezpečných odpadov cez hranice štátov a ich zneškodňovaní (ďalej len „dohovor“) nadobudol platnosť v roku 1992 a Únia ho uzavrela rozhodnutím Rady 93/98/EHS
                  6
               .

               (2)Dohovor sa v rámci Únie vykonáva nariadením Európskeho parlamentu a Rady (ES) č. 1013/2006
                  7
               . Smernica Európskeho parlamentu a Rady 2008/98/ES z 19. novembra 2008 o odpade
                  8
                obsahuje zoznam činností nakladania s odpadom, ktoré sa uvádzajú v prílohe IV k dohovoru.

               (3)Podľa článku 15 ods. 5 písm. b) dohovoru je konferencia zmluvných strán povinná zvažovať a podľa potreby prijímať zmeny dohovoru a jeho príloh. Zmeny dohovoru sa prijímajú na zasadnutí konferencie zmluvných strán.

               (4)Na základe návrhu podľa článkov 17 a 18 dohovoru, ktorý predložila Únia alebo ktorákoľvek iná zmluvná strana dohovoru, môže konferencia zmluvných strán na svojom 15. zasadnutí v júli 2021 zvážiť zmeny príloh II, IV, VIII a IX k dohovoru.

               (5)Únia by mala predložiť návrhy na zmeny prílohy IV k dohovoru s cieľom zahrnúť do nej všeobecný úvod, v ktorom sa jasne rozlišuje medzi pojmami konečné zneškodnenie a zhodnotenie, a objasniť, že sú v nej zahrnuté všetky činnosti nakladania s odpadom, ktoré sa vyskytujú alebo by sa mohli vyskytnúť v praxi, a to bez ohľadu na ich právny štatút a na to, či sa pokladajú za environmentálne vhodné, a zároveň objasniť, že sú v nej zahrnuté aj činnosti, ktoré sa vyskytujú ešte pred zaslaním odpadu na ďalšie spracovanie („predbežné činnosti“); zahrnúť do nej záhlavia a úvodné texty, v ktorých sa vysvetľuje, čo sa rozumie pod činnosťami konečného zneškodňovania (príloha IVA) a činnosťami zhodnocovania (príloha IVB); aktualizovať a objasniť opisy činností v súlade s vedeckým, technickým a iným vývojom, ktorý sa zaznamenal od prijatia dohovoru v roku 1989, a zároveň vďaka zakomponovaniu univerzálnych ustanovení zabezpečiť, aby sa požiadavky dohovoru vzťahovali na všetky činnosti, ktoré sa v danej prílohe osobitne neuvádzajú.

               (6)Opisy činností nakladania s odpadom uvedené v prílohe IV majú všeobecný charakter a mohlo by im prospieť ďalšie objasnenie. Únia by preto mala podporiť myšlienku, aby konferencia zmluvných strán vypracovala vysvetľujúce poznámky alebo usmernenia, v ktorých sa podrobnejšie objasní obsah týchto činností. Tieto poznámky alebo usmernenia by mali obsahovať vysvetlivky a príklady činností uvedených v danej prílohe, no nemali by byť súčasťou textu dohovoru.

               (7)Cieľom uvedených návrhov je zabezpečiť úplnú uplatniteľnosť náležitých kontrolných mechanizmov, vďaka ktorým by sa v prípade prijatia daných návrhov zlepšili kontroly prepravy odpadu, uľahčilo predchádzanie nezákonnej preprave odpadu, zlepšila právna zrozumiteľnosť a zjednotil spoločný výklad činností nakladania s odpadom zmluvnými stranami a podporilo environmentálne vhodné nakladanie s odpadom na celosvetovej úrovni a zároveň by sa zabezpečilo napredovanie pri prechode na globálne obehové hospodárstvo.

               (8)Okrem toho by mala Únia v zásade podporiť zmeny následne predložené zmluvnými stranami dohovoru, pokiaľ ide o zoznam činností nakladania s odpadom uvedený v prílohe IV, položky týkajúce sa odpadu z elektrických a elektronických zariadení, ktoré sú v súčasnosti uvedené v prílohách VIII (A1180) a IX (B1110), a nové položky týkajúce sa takéhoto odpadu navrhované na zaradenie do prílohy II (kategórie odpadu, ktoré si vyžadujú osobitnú pozornosť), a to za predpokladu, že by sa nimi mohli dosiahnuť rovnaké ciele, ako sú ciele tvoriace podstatu návrhu Únie.

               (9)Je vhodné stanoviť pozíciu, ktorá sa má v mene Únie zaujať na konferencii zmluvných strán, keďže pripravovaný akt (zmeny príloh k dohovoru) bude pre Úniu záväzný a bude mať vplyv na rozsah pôsobnosti a obsah práva Únie, a to konkrétne smernice 2008/98/ES a nariadenia (ES) č. 1013/2006.

               (10)V súvislosti s prepravou odpadu z elektrických a elektronických zariadení, ktorý nie je nebezpečný, v rámci Únie a EHP, je vhodné zachovať súčasnú situáciu, a teda v prípade prepravy takéhoto odpadu neuplatňovať kontrolný systém vyplývajúci z možného zaradenia položky do prílohy II k dohovoru. Na tento účel by mala Únia podľa potreby využívať postupy stanovené v rozhodnutí OECD
                  9
                a postup vzťahujúci sa na uzatváranie dvojstranných, mnohostranných alebo regionálnych dohôd alebo dojednaní, ktoré sa týkajú cezhraničného pohybu nebezpečného alebo iného odpadu, so zmluvnými stranami alebo inými stranami v súlade s článkom 11 dohovoru
                  10
                s cieľom zabezpečiť, aby v dôsledku prijatia zmien prílohy II k dohovoru nedošlo k uloženiu žiadnej dodatočnej kontroly prepravy odpadu, ktorý nie je nebezpečný, v rámci Únie a EHP,

               PRIJALA TOTO ROZHODNUTIE:

               Článok 1

               1.Únia má na 15. zasadnutí konferencie zmluvných strán Bazilejského dohovoru sledovať tieto ciele:

               a)zabezpečiť úplnú uplatniteľnosť náležitých kontrolných mechanizmov dohovoru v záujme zlepšenia kontrol prepravy odpadu a uľahčenia predchádzania jeho nezákonnej preprave;

               b)zlepšiť právnu zrozumiteľnosť, ako aj to, aby zmluvné strany jednotne chápali a vykladali „činnosti zneškodňovania“ uvedené v prílohe IV;

               c)podporiť nakladanie s odpadom environmentálne vhodným spôsobom na celosvetovej úrovni a zároveň prispieť k prechodu na globálne obehové hospodárstvo.

               2.Vzhľadom na 15. zasadnutie konferencie zmluvných strán Bazilejského dohovoru a v záujme dosiahnutia cieľov uvedených v odseku 1 predloží Únia tieto návrhy:

               a)zmeniť prílohu IV tak, aby obsahovala všeobecný úvod, v ktorom sa jasne rozlišuje medzi pojmami konečné zneškodnenie a zhodnotenie, a aby sa v nej objasňovalo, že sú v nej zahrnuté všetky činnosti nakladania s odpadom, ktoré sa vyskytujú alebo by sa mohli vyskytnúť v praxi, a to bez ohľadu na ich právny štatút a na to, či sa pokladajú za environmentálne vhodné, a aby sa v nej objasňovalo, že sú v nej zahrnuté aj činnosti, ktoré sa vyskytujú ešte pred zaslaním odpadu na ďalšie spracovanie („predbežné činnosti“);

               b)zmeniť prílohu IV s cieľom zahrnúť do nej záhlavia a úvodné texty, v ktorých sa vysvetľuje, čo sa rozumie pod činnosťami konečného zneškodňovania (príloha IVA) a činnosťami zhodnocovania (príloha IVB) a

               c)aktualizovať a objasniť opisy činností v prílohe IV v súlade s vedeckým, technickým a iným vývojom, ktorý sa zaznamenal od prijatia dohovoru v roku 1989, a zároveň vďaka zakomponovaniu univerzálnych ustanovení do prílohy IV zabezpečiť, aby sa požiadavky dohovoru vzťahovali na všetky činnosti, ktoré sa v danej prílohe osobitne neuvádzajú.

               3.V prílohe k tomuto rozhodnutiu sa uvádza podrobný návrh podľa ods. 2 písm. a) až c). Komisia tento návrh oznámi v mene Únie sekretariátu dohovoru.

               4.Únia podporuje myšlienku, aby konferencia zmluvných strán vypracovala vysvetľujúce poznámky alebo usmernenia, v ktorých sa podrobnejšie objasní obsah činností zneškodňovania uvedených v prílohe IV. Tieto vysvetľujúce poznámky alebo usmernenia by sa nemali zahrnúť do samotného dohovoru.

               Článok 2

               Únia môže podporiť zmeny dohovoru navrhované inými zmluvnými stranami, ktoré sa týkajú:

               1.zoznamu činností nakladania s odpadom uvedeného v prílohe IV,

               2.položiek týkajúcich sa odpadu z elektrických a elektronických zariadení, ktoré sú v súčasnosti uvedené v prílohách VIII (A1180) a IX (B1110), a

               3.nových položiek týkajúcich sa odpadu z elektrických a elektronických zariadení navrhovaných na zaradenie do prílohy II (kategórie odpadu, ktoré si vyžadujú osobitnú pozornosť),

               a to za predpokladu, že prispievajú k dosiahnutiu cieľov Únie uvedených v článku 1 ods. 1.

               Článok 3

               S ohľadom na vývoj na 15. zasadnutí konferencie zmluvných strán môžu zástupcovia Únie po porade s členskými štátmi na základe koordinácie na mieste, a to bez toho, aby k tomu Rada vydávala ďalšie rozhodnutie, odsúhlasiť ďalšie úpravy pozície uvedenej v článkoch 1 a 2.

               Článok 4

               V prípade, že sa na 15. zasadnutí konferencie zmluvných strán Bazilejského dohovoru pristúpi k zmenám príslušných príloh k dohovoru, Únia podľa potreby podnikne kroky, ktoré sa vyžadujú v zmysle rozhodnutia OECD a článku 11 dohovoru
                  11
               , s cieľom zabezpečiť, aby v tejto súvislosti nedošlo k zmenám súčasných kontrol prepravy odpadu, ktorý nie je nebezpečný, v rámci Únie a EHP.

               Článok 5

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Rozhodnutie Rady 93/98/EHS o uzavretí Dohovoru z 22. marca 1989 o riadení pohybu nebezpečných odpadov cez hranice štátov a ich zneškodňovaní (Bazilejský dohovor) v mene Spoločenstva (Ú. v. ES L 39, 16.2.1993, s. 1).

                     (2)

                        V článku 4A dohovoru, ktorý nadobudol platnosť v decembri 2019, sa zakazujú všetky cezhraničné pohyby nebezpečných odpadov, na ktoré sa vzťahuje predmetný dohovor, a to zo všetkých strán uvedených v prílohe VII (zmluvné strany dohovoru a iné štáty, ktoré sú členmi OECD, EÚ a Lichtenštajnsko), do štátov, ktoré nie sú uvedené v prílohe VII.

                     (3)

                        Viac informácií je k dispozícii na webovej stránke Bazilejského dohovoru
                  http://www.basel.int/Implementation/LegalMatters/LegalClarity/ReviewofAnnexes/AnnexesI,III,IVandrelatedaspectsofAnnexes/tabid/6269/Default.aspx
                  .

                     (4)

                        Smernica Európskeho parlamentu a Rady 2008/98/ES z 19. novembra 2008 o odpade, v znení zmien (Ú. v. EÚ L 312, 22.11.2008, s. 3).

                     (5)

                        Nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu, v znení zmien (Ú. v. EÚ L 190, 12.7.2006, s. 1).

                     (6)

                        Rozhodnutie Rady 93/98/EHS z 1. februára 1993 o uzavretí Dohovoru o riadení pohybu nebezpečných odpadov cez hranice štátov a ich zneškodňovaní (Bazilejský dohovor) v mene Spoločenstva (Ú. v. ES L 39, 16.2.1993, s. 1).

                     (7)

                        Nariadenie Európskeho parlamentu a Rady (ES) č. 1013/2006 zo 14. júna 2006 o preprave odpadu, v znení zmien (Ú. v. EÚ L 190, 12.7.2006, s. 1).

                     (8)

                        Smernica Európskeho parlamentu a Rady 2008/98/ES z 19. novembra 2008 o odpade, v znení zmien (Ú. v. EÚ L 312, 22.11.2008, s. 3).

                     (9)

                        Rozhodnutie Rady Organizácie pre hospodársku spoluprácu a rozvoj (OECD) C(2001)107/FINAL o revízii rozhodnutia C(92)39/FINAL o riadení pohybov odpadov určených na činnosti zhodnotenia cez hranice štátov (ďalej len „rozhodnutie OECD“).

                     (10)

                        Upozorňujeme, že Únia sa nachádza v pokročilom štádiu uplatňovania postupu podľa článku 11 Bazilejského dohovoru, takže zmienka o ňom v tomto rozhodnutí Rady nemusí byť nevyhnutná.

                     (11)

                        Pozri poznámku pod čiarou č. 10.

    ---documentbreak---

               EURÓPSKA KOMISIA
            V Bruseli7. 8. 2020
            COM(2020) 362 final
            PRÍLOHA
            k
            návrhu rozhodnutia Rady
            o predložení, v mene Únie, návrhov na zmenu prílohy IV k Bazilejskému dohovoru o riadení pohybov nebezpečných odpadov cez hranice štátov a ich zneškodňovaní vzhľadom na 15. zasadnutie konferencie zmluvných strán a o pozícii Európskej únie k návrhom iných zmluvných strán týkajúcich sa zmien prílohy IV a iných príloh

               PRÍLOHA

               Návrh EÚ na zmeny prílohy IV k Bazilejskému dohovoru (návrh nového znenia prílohy IV):

               Príloha IV
                  1

               Činnosti zneškodňovania

               Existujú dve kategórie činností zneškodňovania, a to činnosti zhodnocovania a činnosti iné ako činnosti zhodnocovania. Oddiel A obsahuje činnosti iné ako činnosti zhodnocovania a oddiel B obsahuje činnosti zhodnocovania.

               Táto príloha sa vzťahuje na činnosti zneškodňovania vrátane predbežných činností.

               Táto príloha sa vzťahuje na všetky činnosti zneškodňovania bez ohľadu na ich právny štatút, a preto aj bez ohľadu na to, či sa považujú za environmentálne vhodné.

               A.
                     Činnosti iné ako činnosti zhodnocovania

               Činnosť iná ako činnosť zhodnocovania je činnosť, ktorá nie je činnosťou zhodnocovania, a to ani vtedy, keď je jej vedľajším dôsledkom spätné získanie látok alebo energie.

               D*1
                     Uloženie na nadzemnú skládku, ktorá je od okolitého prostredia izolovaná

               D*2
                     Ukladanie do povrchových nádrží (napr. umiestnenie tekutých alebo kalových odpadov do jám alebo odkalísk vo forme menších či väčších nádrží)

               D*3
                     Uloženie na inú pôdu, ako je pôda, na ktorú sa vzťahujú položky D*1 a D*2 (napr. trvalé uloženie na nadzemnej skládke)

               D*4
                     Trvalé podzemné uloženie odpadu (napr. umiestnenie kontajnerov v baniach atď.)

               D*5
                     Uloženie do inej pôdy, ako je pôda, na ktorú sa vzťahuje položka D*4 (napr. injektáž do vrtov, soľných baní alebo prirodzených úložísk)

               D*6
                     Úprava pôdnymi procesmi in situ (napr. biodegradácia pôdy alebo jej chemická úprava)

               D*7
                     Vypustenie do daného vodného útvaru okrem morí/oceánov

               D*8
                     Vypustenie do morí/oceánov vrátane uloženia na morské dno

               D*9
                     Vypustenie do ovzdušia (napr. odvetrávanie stlačených alebo skvapalnených plynov)

               D*10
                     Tepelné spracovanie iné ako spracovanie uvedené v položke R*5 oddielu B (napr. spaľovanie)

               D*11
                     Činnosti konečného zneškodňovania iné ako činnosti, na ktoré sa vzťahujú položky D*1 až D*10

               D*12
                     Biologická úprava pred použitím ktorejkoľvek z činností uvedených v oddiele A

               D*13
                     Fyzikálna/mechanická úprava (napr. odparovanie, sušenie), fyzikálna/chemická úprava (napr. extrakcia rozpúšťadlami), chemická úprava (napr. neutralizácia, vyzrážanie) alebo imobilizácia (napr. stabilizácia, solidifikácia) pred použitím ktorejkoľvek z činností uvedených v oddiele A

               D*14
                     Mechanická úprava iná ako úprava, na ktorú sa vzťahuje položka D*15 (napr. rozoberanie, triedenie, drvenie, lisovanie, peletizácia, šrotovanie, kondicionovanie alebo separovanie), pred použitím ktorejkoľvek z činností uvedených v oddiele A

               D*15
                     Miešanie vrátane zmiešania pred použitím ktorejkoľvek z činností uvedených v oddiele A

               D*16
                     Opätovné balenie pred použitím ktorejkoľvek z činností uvedených v oddiele A

               D*17
                     Iná úprava, ako sú úpravy, na ktoré sa vzťahujú položky D*12 až D*16, pred použitím ktorejkoľvek z činností uvedených v oddiele A

               D*18
                     Dočasné uloženie pred použitím ktorejkoľvek z činností uvedených v oddiele A.

               B.
                     Činnosti zhodnocovania

               Činnosť zhodnocovania je činnosť, ktorej hlavným výsledkom je prospešné využitie odpadu, ktorý nahradí iné materiály, ktoré by sa inak použili na splnenie určitej funkcie, alebo pripravenosť odpadu na plnenie tejto funkcie v závode alebo v širšom hospodárstve.

               R*1
                     Príprava na opätovné použitie (napr. kontrola, čistenie, oprava, renovácia)

               R*2
                     Recyklácia organických látok

               R*3
                     Recyklácia kovov a zlúčenín kovov

               R*4
                     Recyklácia iných anorganických materiálov

               R*5
                     Tepelná úprava, ktorej hlavným účelom je výroba energie

               R*6
                     Zhodnocovanie iné ako zhodnocovanie, na ktoré sa vzťahujú položky R*1 až R*5

               R*7
                     Biologická úprava pred použitím ktorejkoľvek z činností uvedených v oddiele B

               R*8
                     Fyzikálna/mechanická úprava (napr. odparovanie, sušenie), fyzikálna/chemická úprava (napr. extrakcia rozpúšťadlami), chemická úprava (napr. neutralizácia, vyzrážanie) pred použitím ktorejkoľvek z činností uvedených v oddiele B

               R*9
                     Mechanická úprava iná ako úprava, na ktorú sa vzťahuje položka R*10 (napr. rozoberanie, triedenie, drvenie, lisovanie, peletizácia, šrotovanie, kondicionovanie alebo separovanie), pred použitím ktorejkoľvek z činností uvedených v oddiele B

               R*10
                     Miešanie vrátane zmiešania pred použitím ktorejkoľvek z činností uvedených v oddiele B

               R*11
                     Opätovné balenie pred použitím ktorejkoľvek z činností uvedených v oddiele B

               R*12
                     Iná úprava, ako sú úpravy, na ktoré sa vzťahujú položky R*7 až R*9, pred použitím ktorejkoľvek z činností uvedených v oddiele B

               R*13
                     Dočasné uloženie pred použitím niektorej z činností uvedených v oddiele B

                     (1)

                        Zmeny tejto prílohy nadobudnú účinnosť od [dátum, ktorý nastane dva roky po prijatí konferenciou zmluvných strán], hviezdičky sa nebudú používať od [dátum, ktorý nastane štyri roky po prijatí konferenciou zmluvných strán].


               EURÓPSKA KOMISIA
            V Bruseli13. 8. 2020
            COM(2020) 367 final
            2020/0170(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd (rozpočtový riadok 12 02 01 – Finančné služby)
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP a umožniť účasť štátov EZVO, ktoré sú členmi EHP, na akciách a programoch EÚ, ktoré súvisia s EHP.

                  Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť protokol 31 k Dohode o EHP o „spolupráci v špecifických oblastiach mimo štyroch slobôd“. Je to potrebné na to, aby sa štáty EZVO, ktoré sú členmi EHP, mohli zúčastňovať na programoch a akciách Únie financovaných z európskych rozpočtových riadkov. V tomto prípade je účelom predmetného pozmeňujúceho návrhu umožniť štátom EZVO, ktoré sú členmi EHP (Nórsko, Island a Lichtenštajnsko), aby sa zúčastňovali na akciách Únie týkajúcich sa rozpočtového riadku 12 02 01: „Realizácia a rozvoj jednotného trhu s finančnými službami“ všeobecného rozpočtu Európskej únie na rozpočtový rok 2020.

               •Súlad s existujúcimi ustanoveniami v tejto oblasti politiky

                  Pripojený návrh rozhodnutia Spoločného výboru je plne v súlade s cieľom Dohody o EHP podporovať trvalé a vyvážené upevňovanie obchodných a hospodárskych vzťahov medzi zmluvnými stranami za rovnakých podmienok hospodárskej súťaže a dodržiavanie rovnakých pravidiel s cieľom vytvoriť homogénny Európsky hospodársky priestor.

               •Súlad s ostatnými politikami Únie

                  Rozhodnutie Spoločného výboru je zároveň v súlade s ostatnými politikami Únie, najmä prostredníctvom cieľa chrániť homogénnosť vnútorného trhu EÚ.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Hmotnoprávnym základom tohto návrhu Rady je článok 114 Zmluvy o fungovaní Európskej únie v spojení s jej článkom 218 ods. 9.

                  Procesnoprávnym základom je článok 1 ods. 3 nariadenia Rady (ES) č. 2894/94 o opatreniach na vykonávanie Dohody o EHP, v ktorom sa stanovuje, že Rada na základe návrhu Komisie stanoví pozíciu, ktorá sa má v mene Únie prijať k takýmto rozhodnutiam.

               •Subsidiarita (v prípade inej ako výlučnej právomoci)

                  Návrh je v súlade so zásadou subsidiarity z tohto dôvodu:

                  Cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho účinkov možno lepšie dosiahnuť na úrovni Únie.

               •Proporcionalita

                  V súlade so zásadou proporcionality tento návrh neprekračuje rámec nevyhnutný na dosiahnutie jeho cieľa, ktorým je zabezpečiť homogénnosť vnútorného trhu.

               •Výber nástroja

                  V súlade s článkom 98 Dohody o EHP je vybraným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v tejto dohode.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

                  Neuvádza sa.

               4.VPLYV NA ROZPOČET

                  Štáty EZVO, ktoré sú členmi EHP, finančne prispejú do rozpočtu Únie, do rozpočtového riadku 12 02 01: „Realizácia a rozvoj jednotného trhu s finančnými službami“. Presná suma bude stanovená v súlade s ustanoveniami Dohody o EHP po prijatí tohto návrhu rozhodnutia Rady.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  V súlade s rozpočtovou politikou EÚ môže k účasti na činnosti EÚ dôjsť až po uhradení zodpovedajúceho finančného príspevku. Podľa protokolu 32 k Dohode o EHP je však ročný finančný príspevok štátov EZVO, ktoré sú členmi EHP, splatný každoročne do 31. augusta, a to v nadväznosti na výzvu zo strany EÚ na poskytnutie príspevkov, ktorú Európska komisia vypracuje a do 15. augusta predloží štátom EZVO, ktoré sú členmi EHP.

                  V záujme preklenutia obdobia od januára do augusta bude preto návrh rozhodnutia Spoločného výboru účinný spätne od januára. Takto sa počas celého kalendárneho roka zabezpečí kontinuita spolupráce, ako je stanovené v Dohode o EHP.

                  Spätná účinnosť sa netýka práv a povinností dotknutých osôb a je v súlade so zásadou oprávneného očakávania.

               2020/0170 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd

                  (rozpočtový riadok 12 02 01 – Finančné služby)

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  1
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  2
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, protokol 31 k Dohode o EHP.

               (3)Protokol 31 k Dohode o EHP obsahuje ustanovenia o spolupráci v špecifických oblastiach mimo štyroch slobôd.

               (4)Je vhodné pokračovať v spolupráci zmluvných strán Dohody o EHP na činnostiach Únie financovaných zo všeobecného rozpočtu Európskej únie, ktoré sa týkajú finančných služieb.

               (5)Protokol 31 k Dohode o EHP by sa preto mal zmeniť, aby sa v tejto rozšírenej spolupráci mohlo pokračovať aj po 31. decembri 2019.

               (6)Pozícia Únie v Spoločnom výbore EHP by mala vychádzať z pripojeného návrhu rozhodnutia,

               PRIJAL TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EHP k navrhovanej zmene protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. ES L 305, 30.11.1994, s. 6.

                     (2)

                        Ú. v. ES L 1, 3.1.1994, s. 3.

    ---documentbreak---

               EURÓPSKA KOMISIA
            V Bruseli13. 8. 2020
            COM(2020) 367 final
            PRÍLOHA
            k
            návrhu na rozhodnutie Rady
            o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd(rozpočtový riadok 12 02 01 – Finančné služby)

               PRÍLOHA

               ROZHODNUTIE SPOLOČNÉHO VÝBORU EHP

               č. […]

               z […],

               ktorým sa mení protokol 31 k Dohode o EHP
               o spolupráci v špecifických oblastiach mimo štyroch slobôd

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98,

               keďže:

               (1)Je vhodné pokračovať v spolupráci zmluvných strán Dohody o EHP na akciách Únie financovaných zo všeobecného rozpočtu Únie, ktoré sa týkajú realizácie a rozvoja jednotného trhu s finančnými službami.

               (2)Protokol 31 k Dohode o EHP by sa preto mal zodpovedajúcim spôsobom zmeniť s cieľom umožniť začatie rozšírenej spolupráce od 1. januára 2020,

               PRIJAL TOTO ROZHODNUTIE:

               Článok 1

               V článku 7 ods. 11 protokolu 31 k Dohode o EHP sa slová „a 2019“ nahrádzajú slovami „, 2019 a 2020“.

               Článok 2

               Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP.

               Uplatňuje sa od 1. januára 2020.

               Článok 3

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                  Za Spoločný výbor EHP

                  predseda

                  tajomníci

                  Spoločného výboru EHP


               EURÓPSKA KOMISIA
            V Bruseli13. 8. 2020
            COM(2020) 368 final
            2020/0171(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd (rozpočtový riadok 02 03 01 „Vnútorný trh“ a rozpočtový riadok 02 03 04 „Nástroje na riadenie vnútorného trhu“)
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP a umožniť účasť štátov EZVO, ktoré sú členmi EHP, na akciách a programoch EÚ, ktoré súvisia s EHP.

               Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť protokol 31 k Dohode o EHP o „spolupráci v špecifických oblastiach mimo štyroch slobôd“. Je to potrebné na to, aby sa štáty EZVO, ktoré sú členmi EHP, mohli zúčastňovať na programoch a činnostiach Únie financovaných z rozpočtových riadkov všeobecného rozpočtu Európskej únie. V tomto prípade je účelom predmetného pozmeňujúceho návrhu umožniť štátom EZVO, ktoré sú členmi EHP (Nórsko, Island a Lichtenštajnsko), aby sa zúčastňovali na akciách Únie týkajúcich sa rozpočtového riadku 02 03 01: „Vnútorný trh“ a rozpočtového riadku 02 03 04 „Nástroje na riadenie vnútorného trhu“ všeobecného rozpočtu Európskej únie na rozpočtový rok 2020.

               •Súlad s existujúcimi ustanoveniami v tejto oblasti politiky

               Pripojený návrh rozhodnutia Spoločného výboru je plne v súlade s cieľom Dohody o EHP podporovať trvalé a vyvážené upevňovanie obchodných a hospodárskych vzťahov medzi zmluvnými stranami s rovnakými podmienkami hospodárskej súťaže a dodržiavanie rovnakých pravidiel s cieľom vytvoriť homogénny Európsky hospodársky priestor.

               •Súlad s ostatnými politikami Únie

               Rozhodnutie Spoločného výboru je zároveň v súlade s ostatnými politikami Únie, najmä prostredníctvom cieľa chrániť homogénnosť vnútorného trhu EÚ.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Návrh vychádza z článku 114 ZFEÚ v spojení s jej článkom 218 ods. 9. Podľa článku 1 ods. 3 nariadenia Rady (ES) č. 2894/94
                  1
                o opatreniach na vykonávanie Dohody o EHP Rada na základe návrhu Komisie stanoví pozíciu, ktorá sa má v mene Únie prijať k takýmto rozhodnutiam.

               •Subsidiarita (v prípade inej ako výlučnej právomoci)

               Návrh je v súlade so zásadou subsidiarity z tohto dôvodu:

               Cieľ tohto návrhu, ktorým je zabezpečenie homogénnosti vnútorného trhu, nemôžu uspokojivo dosiahnuť jednotlivé členské štáty, a preto ho z dôvodu jeho účinkov možno lepšie dosiahnuť na úrovni Únie.

               •Proporcionalita

                  V súlade so zásadou proporcionality návrh neprekračuje rámec toho, čo je nevyhnutné na dosiahnutie jeho cieľa, t. j. zabezpečenie homogénnosti vnútorného trhu.

               •Výber nástroja

                  V súlade s článkom 98 Dohody o EHP je zvoleným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v tejto dohode.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

                  Neuvádza sa.

               4.VPLYV NA ROZPOČET

                  Štáty EZVO, ktoré sú členmi EHP, finančne prispejú do rozpočtového riadka 02 03 01 „Vnútorný trh“ a rozpočtového riadka 02 03 04 „Nástroje na riadenie vnútorného trhu“. Presná suma bude stanovená v súlade s ustanoveniami Dohody o EHP po prijatí tohto návrhu rozhodnutia Rady.

               5.ĎALŠIE PRVKY

               V súlade s rozpočtovou politikou EÚ môže k účasti na činnosti EÚ dôjsť až po uhradení zodpovedajúceho finančného príspevku. Podľa protokolu 32 k Dohode o EHP je však ročný finančný príspevok štátov EZVO, ktoré sú členmi EHP, splatný každoročne do 31. augusta, a to v nadväznosti na výzvu zo strany EÚ na poskytnutie príspevkov, ktorú Európska komisia vypracuje a do 15. augusta predloží štátom EZVO, ktoré sú členmi EHP.

               V záujme preklenutia obdobia od januára do augusta bude preto návrh rozhodnutia Spoločného výboru účinný spätne od januára. Takto sa počas celého kalendárneho roka zabezpečí kontinuita spolupráce, ako je stanovené v Dohode o EHP.

                  Spätná účinnosť sa netýka práv a povinností dotknutých osôb a je v súlade so zásadou oprávneného očakávania.

               2020/0171 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd

                  (rozpočtový riadok 02 03 01 „Vnútorný trh“ a rozpočtový riadok 02 03 04 „Nástroje na riadenie vnútorného trhu“)

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  2
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  3
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, protokol 31 k Dohode o EHP (ďalej len „protokol 31“).

               (3)Protokol 31 k Dohode o EHP obsahuje ustanovenia o spolupráci v špecifických oblastiach mimo štyroch slobôd.

               (4)Je vhodné rozšíriť spoluprácu zmluvných strán Dohody o EHP, pokiaľ ide o činnosti Únie financované zo všeobecného rozpočtu Európskej únie, ktoré sa týkajú fungovania a rozvoja vnútorného trhu s tovarom a so službami.

               (5)Protokol 31 k Dohode o EHP by sa preto mal zmeniť s cieľom umožniť túto rozšírenú spoluprácu od 1. januára 2020.

               (6)Pozícia Únie v Spoločnom výbore EHP by mala vychádzať z pripojeného návrhu rozhodnutia,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v Spoločnom výbore EHP k navrhovanej zmene protokolu 31 k Dohode o EHP o spolupráci v špecifických oblastiach mimo štyroch slobôd, je založená na návrhu rozhodnutia Spoločného výboru EHP pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        Ú. v. ES L 305, 30.11.1994, s. 6 – 8.

                     (2)

                        Ú. v. ES L 305, 30.11.1994, s. 6.

                     (3)

                        Ú. v. ES L 1, 3.1.1994, s. 3.

    ---documentbreak---

               EURÓPSKA KOMISIA
            V BruseliXXX

               EEE/111/2020

            [...](2020) XXX draft
            PRÍLOHA
            k
            Návrhu na rozhodnutie rady
            o pozícii, ktorá sa má prijať v mene Európskej únie v Spoločnom výbore EHP k zmene protokolu 31 k Dohode o EHP o spolupráci v špecifických oblastiach mimo štyroch slobôd(rozpočtový riadok 02 03 01 – Vnútorný trh a rozpočtový riadok 02 03 04 – Nástroje na riadenie vnútorného trhu)

               PRÍLOHA

               ROZHODNUTIE SPOLOČNÉHO VÝBORU EHP

               č. […]

               z […],

               ktorým sa mení protokol 31 k Dohode o EHP
               o spolupráci v špecifických oblastiach mimo štyroch slobôd

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Je vhodné pokračovať v spolupráci zmluvných strán Dohody o EHP, pokiaľ ide o činnosti Únie financované zo všeobecného rozpočtu Únie, ktoré sa týkajú fungovania a rozvoja vnútorného trhu s tovarom a so službami a nástrojov na riadenie vnútorného trhu.

               (2)Protokol 31 k Dohode o EHP by sa preto mal zodpovedajúcim spôsobom zmeniť s cieľom umožniť začatie rozšírenej spolupráce od 1. januára 2020,

               PRIJAL TOTO ROZHODNUTIE:

               Článok 1

               V článku 7 ods. 12 a 14 protokolu 31 k Dohode o EHP sa slová „a 2019“ nahrádzajú slovami „, 2019 a 2020“.

               Článok 2

               Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP
                  1*.

               Uplatňuje sa od 1. januára 2020.

               Článok 3

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                  Za Spoločný výbor EHP

                  predseda

                  tajomníci

                  Spoločného výboru EHP

                     (1)
                  *
                        [Ústavné požiadavky neboli oznámené.]